als_Latn dik_Latn sag_Latn
Kriza në të cilën e ka zhytur vendin modeli i qeverisjes ekonomike Rama-Meta, ka tkurrur si kurrë më parë nivelin e pasurive financiare të shqiptarëve për vitin që sapo lamë pas.
Viti 2014 sipas të dhënave që vijnë edhe nga Banka Qendrore tregon qartë se, kriza e ka tkurrur pasurinë financiare të shqiptarëve. Sipas përllogaritjeve të kryera, mbështetur në të dhënat e Bankës së Shqipërisë dhe Ministrisë së Financave, në fund të vitit të kaluar pasuria financiare e shqiptarëve ka zbritur në rreth 67.4% të Prodhimit të Brendshëm Bruto, ndërkohë që në fund të vitit 2013 ishte 70%. Pasuria financiare e individëve matet si diferenca e mjeteve me detyrimet e tyre financiare. Në rastin e Shqipërisë, mjetet financiare përfshijnë depozitat e individëve në sistemin bankar, investimet në Bono Thesari dhe mjete të tjera financiare të mbajtura në formën e parasë cash jashtë bankave. Ndërkohë, detyrimet financiare përbëhen kryesisht nga kreditë bankare të individëve të marra për konsum dhe për blerje të pasurive të patundshme.
Në vlerë emërore, pasuria financiare e shqiptarëve vlerësohet afërsisht 956 miliardë lekë, me një rritje qesharake në vetëm gjysmë pikë përqindjeje krahasuar me fundin e vitit 2013. Por, në terma realë, e matur si pjesë ndaj prodhimit kombëtar, në fakt pasuria financiare ka rënë ndjeshëm me afro tre pikë përqindje. Kjo tregon se, në një këndvështrim makro, kriza dhe niveli i lartë i papunësisë ka tkurrur pasurinë financiare të individëve. Pasuria financiare përbën një burim të rëndësishëm të pasurisë ekonomike të individëve, duke luajtur rolin e një stabilizatori në kohë krizash dhe vështirësish ekonomike. Vitin e kaluar rezervat pasurore të individëve duket të jenë konsumuar në një masë të konsiderueshme, fakt i reflektuar sidomos në komponentin më të rëndësishëm, stanjacionin e gjendjes së depozitave bankare.
Rënia e depozitave të shqiptarëve
Kursimet e shqiptarëve kanë rënë ndjeshëm muajt e fundit. Rënia e depozitave është shënuar si në ato të bizneseve, edhe të individëve. Totali i depozitave në ekonomi arriti në 939 miliardë lekë në fund të muajit qershor, duke shënuar një rënie prej 1.4 miliardë lekësh, apo 0.15%. Tkurrja ka ardhur sërish nga zbrazja e depozitave në valutë, të cilat janë zvogëluar me 3.1 miliardë lekë, apo 0.7%. Depozitat në valutë nuk arritën ta marrin veten, pasi ranë ndjeshëm me 10 miliardë lekë në 2014. Ndërkohë, kursimet në valutë kanë shënuar performancën më negative. Krahasuar me të njëjtën periudhë, depozitat në valutë kanë rënë me 12.6 miliardë lekë (rreth 81 milionë euro), apo 2.7%. Kanë qenë individët ata që kanë ndikuar në këtë tendencë negative, duke zvogëluar depozitat me 11.2 miliardë lekë, për periudhën në fjalë. Teksa individët dhe bizneset kanë tërhequr kursimet në euro, pesha e depozitave në valutë ka rënë në 47% në fund të 2014 në 48% në të njëjtën periudhë të një viti më parë.
als_Latn als_Latn als_Latn als_Latn als_Latn